CELEX: 32020D1465
Language: sk
Date: 2020-10-12 00:00:00
Title: Rozhodnutie Rady (SZBP) 2020/1465 z 12. októbra 2020 o činnosti Európskej únie na podporu mechanizmu Organizácie Spojených národov pre overovanie a inšpekcie v Jemene

13.10.2020   
               
               
                  SK
               
               
                  Úradný vestník Európskej únie
               
               
                  L 335/13
               
            
         ROZHODNUTIE RADY (SZBP) 2020/1465
         z 12. októbra 2020
         o činnosti Európskej únie na podporu mechanizmu Organizácie Spojených národov pre overovanie a inšpekcie v Jemene
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 28 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 18. septembra 2018 na základe žiadosti mechanizmu Organizácie Spojených národov (OSN) pre overovanie a inšpekcie (ďalej len „mechanizmus UNVIM“) prijala rozhodnutie (SZBP) 2018/1249 (1) o činnosti Európskej únie na podporu mechanizmu UNVIM. Technickým vykonávaním rozhodnutia (SZBP) 2018/1249 bol poverený Úrad OSN pre servisné zabezpečenie projektov (ďalej len „úrad UNOPS“) a jeho cieľom bolo umožniť, aby mechanizmus UNVIM mohol pokračovať v plnení úloh monitorovania a inšpekcií v súlade s rezolúciou Bezpečnostnej rady OSN (ďalej len „rezolúcia BR OSN“) č. 2216 (2015).
                  
               
                     (2)
                  
                  
                     Strany konfliktu v Jemene podpísali 13. decembra 2018 Štokholmskú dohodu, ktorej ustanovenia boli schválené rezolúciami BR OSN č. 2451 (2018) a č. 2452 (2019). Stanovilo sa, že mechanizmus UNVIM zohrá hlavnú úlohu, pokiaľ ide o podporu Jemenskej námornej prístavnej spoločnosti (Yemen Sea Ports Corporation) pri riadení prístavov al-Hudajda, as-Salíf a Rás Ísá a v súvislosti s inšpekciami v nich.
                  
               
                     (3)
                  
                  
                     Rada 18. februára 2019 prijala závery, v ktorých uvítala prijatie Štokholmskej dohody, ako aj jednomyseľné prijatie rezolúcií BR OSN č. 2451 (2018) a č. 2452 (2019). Rada opätovne vyzvala všetky strany, aby uľahčili dodávky obchodného tovaru vrátane paliva, a pripomenula, že fungovanie prístavu al-Hudajda spolu s prístavmi as-Salíf a Rás Ísá má pre prežitie miliónov Jemenčanov kľúčový význam. Rada znovu zopakovala svoju podporu mechanizmu UNVIM s cieľom zabezpečiť pokračujúci tok obchodného tovaru do Jemenu v plnom súlade so všetkými príslušnými rezolúciami BR OSN.
                  
               
                     (4)
                  
                  
                     Rada 4. októbra 2019 na základe žiadosti mechanizmu UNVIM prijala rozhodnutie (SZBP) 2019/1672 (2) a obnovila podporu Únie mechanizmu UNVIM.
                  
               
                     (5)
                  
                  
                     Rezolúciami BR OSN č. 2505 (2020) a č. 2534 (2020) sa predĺžil mandát misie OSN na podporu dohody z Hudajdá (ďalej len „UNMHA“) s cieľom podporiť vykonávanie dohody o meste Hudajda a prístavoch al-Hudajda, as-Salíf a Rás Ísá, ako sa stanovuje v Štokholmskej dohode.
                  
               
                     (6)
                  
                  
                     Mechanizmus UNVIM požiadal 15. júla 2020 Úniu o ďalšiu podporu.
                  
               
                     (7)
                  
                  
                     Únia by mala obnoviť svoju podporu mechanizmu UNVIM na účely vykonávania jeho mandátu,
                  
               PRIJALA TOTO ROZHODNUTIE:
         
            Článok 1
            
               1.   Únia obnoví svoju podporu mechanizmu UNVIM na účely vykonávania jeho mandátu stanoveného v príslušných rezolúciách BR OSN, najmä rezolúciách BR OSN č. 2216 (2015) a č. 2451 (2018). Uvedená podpora má celkový cieľ prispieť k obnoveniu nerušeného toku obchodného tovaru do Jemenu, a to prostredníctvom transparentného a efektívneho procesu povoľovania obchodných zásielok určených do jemenských prístavov, ktoré nie sú pod kontrolou vlády Jemenu, a posilnenia úlohy mechanizmu UNVIM v rámci implementovania ustanovení Štokholmskej dohody.
            
            
               2.   Projekt má tieto osobitné ciele:
               
                           —
                        
                        
                           zvýšiť tok obchodného tovaru do Jemenu ďalším urýchlením procesu povoľovania obchodných zásielok a posilnením dôvery lodných spoločností, pokiaľ ide o prístupnosť prístavov al-Hudajda, as-Salíf a Rás Ísá k obchodnej lodnej doprave,
                        
                     
                           —
                        
                        
                           zlepšiť spôsobilosť mechanizmu UNVIM, pokiaľ ide o jeho nasadenie v prístavoch al-Hudajda, as-Salíf a Rás Ísá podľa Štokholmskej dohody a príslušných rezolúcií BR OSN.
                        
                     
            
               3.   Únia týmto rozhodnutím podporuje Úrad osobitného vyslanca generálneho tajomníka OSN pre Jemen a UNMHA, pokiaľ ide o nasadenie mechanizmu UNVIM v prístavoch al-Hudajda, as-Salíf a Rás Ísá. Na tento účel Únia prispeje na náklady spojené s posilnením mechanizmu UNVIM a pomôže tak reagovať na potreby jemenského obyvateľstva v rámci širšej humanitárnej stratégie.
               Opis projektu je uvedený v prílohe.
            
         
         
            Článok 2
            
               1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „vysoký predstaviteľ“).
            
            
               2.   Technickým vykonávaním činností uvedených v článku 1 sa poveruje úrad UNOPS. Uvedenú úlohu vykonáva pod vedením vysokého predstaviteľa. Vysoký predstaviteľ na tento účel uzavrie s úradom UNOPS potrebné dojednania.
            
         
         
            Článok 3
            
               1.   Finančná referenčná suma na vykonávanie projektu uvedeného v článku 1 je 2 059 838 EUR.
            
            
               2.   Výdavky financované zo sumy stanovenej v odseku 1 sa spravujú v súlade s postupmi a pravidlami, ktoré sa vzťahujú na rozpočet Únie.
            
            
               3.   Komisia dohliada na riadne spravovanie výdavkov financovaných zo sumy stanovenej v odseku 1. Na tento účel uzavrie s úradom UNOPS dohodu o príspevku. V uvedenej dohode o príspevku sa stanoví, že úrad UNOPS zabezpečí zviditeľnenie príspevku Únie.
            
            
               4.   Komisia sa bude usilovať uzavrieť dohodu o príspevku uvedenú v odseku 3 čo najskôr po prijatí tohto rozhodnutia. Komisia informuje Radu o akýchkoľvek ťažkostiach počas tohto procesu a o dátume uzavretia uvedenej dohody o príspevku.
            
         
         
            Článok 4
            
               1.   Vysoký predstaviteľ podáva Rade správy o vykonávaní tohto rozhodnutia na základe pravidelných správ vypracovaných mechanizmom UNVIM vrátane správ o mesačných zasadnutiach riadiaceho výboru UNVIM. Uvedené správy tvoria základ pre hodnotenie uskutočňované Radou.
            
            
               2.   Komisia poskytuje Rade informácie o finančných aspektoch vykonávania projektu uvedeného v článku 1.
            
         
         
            Článok 5
            Toto rozhodnutie nadobúda účinnosť dňom jeho prijatia.
            Toto rozhodnutie sa uplatňuje od 1. októbra 2020.
            Toto rozhodnutie platí 12 mesiacov odo dňa uzavretia dohody o príspevku medzi Komisiou a úradom UNOPS uvedenej v článku 3 ods. 3.
         
         
            V Luxemburgu 12. októbra 2020
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Rozhodnutie Rady (SZBP) 2018/1249 z 18. septembra 2018 o činnosti Európskej únie na podporu mechanizmu OSN pre overovanie a kontrolu v Jemene (Ú. v. EÚ L 235, 19.9.2018, s. 14).
         
            (2)  Rozhodnutie Rady (SZBP) 2019/1672 zo 4. októbra 2019 o činnosti Európskej únie na podporu mechanizmu OSN pre overovanie a inšpekcie v Jemene (Ú. v. EÚ L 256, 7.10.2019, s. 10).
      
      
         
            PRÍLOHA
            Podpora Únie sa zameriava na podporu mechanizmu UNVIM financovaním jeho personálu nasledovne:
            
                        —
                     
                     
                        členovia tímu, ktorí sa vyšlú do prístavu al-Hudajda: jeden koordinačný úradník, jeden poradca pre bezpečnosť v teréne, dvaja pozorovatelia, dvaja styční dôstojníci, jeden asistent pre protokol a operácie, jeden asistent pre miestnu bezpečnosť a jeden administratívny asistent,
                     
                  
                        —
                     
                     
                        jeden pozorovateľ sa vyšle do prístavu as-Salíf a jeden do prístavu Rás Ísá,
                     
                  
                        —
                     
                     
                        jeden pracovník na obsluhu skenera.
                     
                  Okrem toho sa financuje aj personál administratívnej podpory potrebný na vykonávanie činnosti Únie na podporu mechanizmu UNVIM (jeden finančný úradník, jeden úradník pre verejné obstarávanie a jeden úradník pre ľudské zdroje).
            Úrad UNOPS prijme personál a zamestnancov uvedených v tejto prílohe v súlade so svojimi pravidlami a postupmi. O všetkých nových pracovných príležitostiach bude úrad UNOPS vopred informovať ESVČ.